‘ร้านรับแลก’ยังกลัวเงินผันผวน
สมาคมฯเตือนอย่าริถือสต๊อกถ้าไม่ชำนาญจริงอย่าเก็งกำไร
31 ม.ค. 2556

สมาคมฯเตือนอย่าริถือสต๊อกถ้าไม่ชำนาญจริงอย่าเก็งกำไร
นายกสมาคมแลกเปลี่ยนเงินตราต่างประเทศเตือน ค่าเงินผันผวน ต้องลดสต๊อกเงิน 
น.ส.ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ และประธานกรรมการ บริษัท ทเวลฟ์ วิคทอรี่ เอ็กเชน กล่าวว่า ขณะนี้อัตราแลกเปลี่ยนมีความผันผวนค่าเงินบาทแข็งค่าขึ้น การบริหารความเสี่ยงจากอัตราแลกเปลี่ยนของผู้ค้าเงินในขณะนี้ จะต้องไม่เก็บสต๊อกเงินตราประเทศต่างๆ ไว้มาก 
โดยในช่วงที่ผ่านมา ยอมรับว่า เงินตราต่างประเทศไหลเข้ามาลงทุนในประเทศไทย ทำให้ค่าเงินบาทแข็งค่า แต่เชื่อว่าเป็นช่วงสั้นๆ และไม่แนะนำลูกค้าเก็งกำไรค่าเงินบาทถ้าไม่มีความรู้เพียงพอ ในขณะเดียวกันต้องมีความระมัดระวังเงินปลอม เพราะขณะนี้มีเงินปลอมที่มีลักษณะเหมือนของจริงมาก
“เราทำธุรกิจรับแลกเงินมานานกว่า 20 ปี ก็ไม่สามารถที่จะบอกได้ว่าค่าเงินจะแข็งค่าหรืออ่อนค่าลง ถ้ารู้ก็รวยกันแล้ว ดังนั้นก็ไม่แนะนำให้ลูกค้าที่ไม่มีความรู้เก็งกำไรค่าเงิน แต่ก็มีลูกค้าจะซื้อเงินสกุลต่างประเทศไว้เพื่อการลงทุนก็มีบ้างแต่ไม่มาก” น.ส.ชนาพร กล่าว
อย่างไรก็ตาม มีลูกค้าที่ลงทุนซื้อเงินตราต่างประเทศ เพื่อเป็นการลงทุนก็มีบ้าง แต่ผู้ลงทุนต้องมีความรู้ เพราะเงินบางสกุลเก็บไว้นานๆ แล้วเมื่อประกาศยกเลิกก็มีความเสี่ยงทำให้ไม่มีค่า อีกทั้งมีกฎหมายของสำนักงานคณะกรรมการป้องกันและปราบปรามการฟอกเงิน (ปปง.) กำหนดการทำธุรกรรมเงินสดเกิน 7 แสนบาท ลูกค้าจะต้องแสดงตน และหากมีธุรกรรมวงเงินเกิน 2 ล้านบาท ก็ต้องรายงาน ปปง. 
น.ส.ชนาพร กล่าวว่า ปกติส่วนต่างในการรับซื้อขายอัตราแลกเปลี่ยนจะอยู่ที่ 89 สตางค์ และบางครั้งก็มีการแข่งขันกันสูงกดส่วนต่างลงไปอยู่ที่ 3 สตางค์ ซึ่งอัตรานี้จะทำให้ผู้ประกอบการรายเล็กขาดทุน ในขณะที่บูธแลกเปลี่ยนเงินตราต่างประเทศของธนาคารพาณิชย์จะกำหนดส่วนต่างอยู่ที่ 2030 สตางค์ เพราะธนาคารมีต้นทุนสูงกว่าร้านรับแลกเปลี่ยนเงินทั่วไป ดังนั้นหากค่าเงินมีความผันผวนมาในขณะที่ส่วนต่างอัตราแลกเปลี่ยนต่ำอาจจะทำให้ผู้ประกอบการขาดทุนได้ 
น.ส.ชนาพร กล่าวว่า การกำหนดอัตราแลกเปลี่ยนของร้านรับแลกเปลี่ยนแต่ละร้านจะมีสูตรคำนวณที่แตกต่างกัน โดยดูอัตราแลกเปลี่ยนจากต่างประเทศของรอยเตอร์ส บลูมเบิร์ก และมาอิงกับอัตราแลกเปลี่ยนของธนาคารพาณิชย์ และ ธปท.เป็นหลัก อนาคตสมาคมฯ จะเป็นศูนย์กลางในการรวบรวมอัตราแลกเปลี่ยนแต่ละร้านไว้ในเว็บไซต์ เพื่อที่จะให้ลูกค้าเปรียบเทียบราคา
ปัจจุบันมีร้านรับแลกเปลี่ยนเงินตราอยู่ประมาณ 1,217 ราย